Document ID: /roh_data/filtered/fineweb-2-filterrobots_roh.jsonl.gz/58368

Ils 7 da favrer ha Bruno Ritter retschavì il premi da renconuschientscha da la regiun Malögia. Il pictur, illustratur e cartoonist oriund da Schaffusa è vegnì avant 38 onns en la Val Bregaglia. Sapientivamain guntgescha el la scena d’art per avair uschia dapli temp per lavurar.
Tuttina n’è l’um da 68 onns betg in eremit. El s’interessescha per ils desideris, dubis e deblezzas da l’uman ch’el transfurma en ovras d’ieli, da rispli u da tusch. Ina giada regordan las ovras als maisters da la Renaissance, in’autra gia a cartoons ord gasettas da satira.
Nus avain inscuntrà Ritter en ses atelier malordinà a Chiavenna e discurrì cun el davart la fascinaziun per instagram, tge ch’in auto da posta ha da far cun muments religius e tge ch’ins po emprender da dilettants.
Litteratura – Erica Pedretti
En la rubrica litterara sa fatschentain nus cun ina giubilara. Ils 25 da favrer festivescha Erica Pedretti ses 90avel anniversari. Nus dain in sguard sin l’ovra litterara da la scriventa ed artista.
Tip persunal – Gilbert & George
Suenter prest 30 onns turnan las duas figuras legendaras da l’art concepziunal a Turitg. Ils dus seniors, maisters da la provocaziun e fervents defensurs da la libertad da s’exprimer, preschentan en la Kunsthalle ina retrospectiva che sveglia las mirveglias.
Reprisa – Tonia Maria Zindel
Tonia Maria Zindel è ina da las pli renumadas acturas en Svizra. Ella ha giugà en blers films e serias ch’han gì grond success en Svizra. Tras ses engaschis ha ella pudì rimnar bleras experientschas en la branscha da film. Dentant la vita sco actura da professiun n’è betg mo splendur e traglischur.
RTR Magazin da cultura 11:00